ไฟแนนทูเดย์
โดย...ช.ชดา
25 พ.ค. 2558

โดย...ช.ชดา
..แม้คณะกรรมการสำนักงานสลากกินแบ่งฯ ที่มี พล.ต.อภิรัชต์ คงสมพงษ์ เป็นประธาน จะขอลดวงเงินนำส่งรัฐสำหรับการขายสลากจาก 28% เหลือ 20% เพื่อนำไปให้กับผู้ค้ารายย่อยให้อยู่ได้กับการขายสลากคู่ละ 80 บาท ตามกฎหมาย จะทำให้เงินที่คลังเคยได้ปีละ 1,500-2,000 ล้านบาทหายไป ทาง สมหมาย ภาษี รมว.คลัง จะยอมหรือเปล่า คำถามคือนี่คือการแก้ไขปัญหาที่ถูกจุดและยั่งยืนหรือไม่ บอร์ดสลากฯ ต้องตอบ
หลายนโยบายที่รัฐบาลทำ ดีก็ชม ไม่ดีก็ติติง เพื่อให้คิดกันให้รอบคอบ แต่เรื่องนี้ ช.ชดา ไม่เห็นด้วยจริงๆ เพราะเห็นว่าไม่ได้ช่วยอะไร ปัญหาหวยใต้ดินที่เล่นกันอยู่ทั่วทุกมุมถนน เจ้ามือหวยใต้ดินที่ล้วนเป็นผู้มีอิทธิพลในท้องที่ก็ร่ำรวยกันต่อไป เอาใต้ดินมาบนดิน รัฐยังได้ภาษีมาพัฒนาด้านอื่นๆ ไหนๆ จะจัดระเบียบก็คิดให้รอบคอบทั้งระบบจะดีไหม
..เปิดโพยผู้สมัครตำแหน่งผู้ว่าฯ แบงก์ชาติออกมาแล้ว ดูชื่อผู้ท้าชิงทั้ง 5 ราย ไม่ขี้เหร่ แต่งานนี้ไม่ว่าจะเป็นคนนอกหรือคนในได้รับการแต่งตั้ง ขอบอกว่าทำงานยาก จะมีปัญหาในองค์กรและนอกองค์กร บางคนอาจจะเก่งแต่ไม่เป็นที่ยอมรับของคนในแวดวงการเงิน อันเป็นผลมาจากสงครามค่าเงินช่วงวิกฤตต้มยำกุ้ง